६२ वर्षीय वृद्ध एसइईमा सहभागी
गुल्मीबाट ६२ वर्षीय एक वृद्ध माध्यमिक शिक्षा परीक्षा (एसइई) मा सहभागी हुनुभएको छ । यस जिल्लाको मदाने गाउँपालिका वडा नम्बर-६, पुर्कोट दहका टीकाबहादुर कुँवर एसइईमा सहभागी हुनुभएको हो ।
रमेश विश्वकर्मागुल्मी, चैत १६ गते । गुल्मीबाट ६२ वर्षीय एक वृद्ध माध्यमिक शिक्षा परीक्षा (एसइई) मा सहभागी हुनुभएको छ । यस जिल्लाको मदाने गाउँपालिका वडा नम्बर-६, पुर्कोट दहका टीकाबहादुर कुँवर एसइईमा सहभागी हुनुभएको हो ।यस जिल्लाका चार हजार ९७ परिक्षार्थीमध्येका ६२ वर्षीय कुँवर एक हुनुहुन्छ । पुर्कोट दहस्थित पृथ्वी माध्यमिक विद्यालयबाट नियमिततर्फका परिक्षार्थी हुनुभएका उहाँले सोही गाउँपालिकाको वडा नम्बर-४, म्यालपोखरीस्थित मेहेलपोखरी माध्यमिक विद्यालय परिक्षा केन्द्रबाट परिक्षा दिनुभएको केन्द्राध्यक्ष प्रेमबहादुर बोहोराले जानकारी दिनुभयो ।पढ्ने चाहना हुँदाहुँदै विशेष परिस्थितिले पढाइ रोकिएको भन्दै आफूले सानो उमेरमा देखेको सपनालाई पूरा गर्न नातीसँगै परीक्षा दिन लागेको परीक्षार्थी कुँवरले बताउनुभयो । उहाँका नाति अङ्कित कुँवर पनि पृथ्वी माध्यमिक विद्यालयबाट नियमिततर्फका परिक्षार्थी हुन् । 